钦定古今图书集成/方舆汇编/职方典/第1542卷 > 《兴隆飞云岩记》吴维岳
## 钦定古今图书集成/方舆汇编/职方典/第1542卷 > 《兴隆飞云岩记》吴维岳

兴隆。东行三十里，有月潭寺。寺左为岩，榜曰“飞云”，距
地百馀尺，中虚而下嵌。乳液融结，纷诡殊状。竖者柱
矗，悬者珞缀，扬者鸟厉，突者兽蹲。蹑级漫瞻，敛衽徐
睇，极意所惬。邃洞谽谺而窅际，清渠激注而前绕。旧
即岩麓，稍右构楼，揽辔，脂辖者息而饮焉。余阅武沅
江，㵲溪而还，春和昼熙，停驭周览。惜于径去而楼且
向圮。属按察副使祁君清葺牖辟垣，傍饬吏廨时偶
成四诗，手书于石，而记其端。贵州实殷周鬼方靡莫
地，秦汉以来，间称置郡，羁縻未改草昧。至我昭代，开藩树，文武官吏，始称屏维黉序之乡。今检图志，锦岩
珠壑，秘洞灵渊，所至有之。若澄泉喷折，匿见怪石，巉
岏林立。在大都名区，得其馀溜断块，亦足以夸巧而
竞于人者，虽《周道》往往是焉，而兹岩之奇又最也。当
其湮翳于蛮烟寇莽中，穆骏不驰，骞节靡指，蛇虺所
穴，豺虎所游，提兵拓疆之夫，尚沬趄未尝轻置足焉。
而今日冠盖以临，《图志》以载，披雾睹天，欣欣有遇矣。
然使生于大都名区，则有力与好事者将营以万金，
侈以众观，笙簧鞯毂，宵膏继晷，穷游览之盛，而贵州
遐壤杂彝中原，士彦非膺命不莅，商旅非入滇不经，
其暇而游，游而知赏者几人也？噫岩固幸，而遘昌时
出秽墟，而为人所知耶？又不幸居于斯，不能并“大都
名区，岩洞泉石称雄于世，而为人所尽知耶？”